SR-verkiesing gaan voort op UJ-kampus | Maroela Media
Die UJ het in ŉ verklaring gesê die verkiesing is Donderdag afgelas nadat ŉ groep studente ŉ optog deur die kampus gehou en na een van die stemstasies ŉ petrolbom probeer gooi het.
“Die rede vir die opskorting van die verkiesing is omdat daar ŉ poging was om een van die stemstasies met ’n petrolbom te bestook. Stembusse is onmiddellik verseël en na die Brixton-polisiestasie geneem. ŉ Polisieondersoek is van stapel gestuur,” het die universiteit gesê.
Volgens die verklaring het die verteenwoordigers van die partye betrokke by die verkiesing almal bevestig dat die integriteit van die verkiesing nie benadeel is nie. Die SA Students Congress, die EFF se studentekommando, die DA se studenteorganisasie en 14 onafhanklike kandidate neem aan die verkiesing deel wat oorspronklik Woensdag en Donderdag sou plaasvind.
Die universiteit het gesê sekuriteit op die kampus is Vrydag opgeskerp om te verhoed dat die verkiesing weer ontwrig word. Dit is nie duidelik hoekom die betogers die verkiesing wou ontwrig nie.